កម្ពុជា​អំពាវនាវ​រក​អ្នក​ស្ម័គ្រ​​ផ្តល់​ឈាម​បន្ថែមទៀត
បើ​តាម​មន្ត្រី​ខ្មែរ មាន​មនុស្ស​បីនាក់​ក្នុង​ចំណោម​១០០នាក់​ផ្តល់​ឈាម​នៅក្នុង​ប្រទេស​កម្ពុជា។
ប្រទេសកម្ពុជាបានអំពាវនាវដល់សាធារណជនឱ្យផ្តល់ឈាមកាន់តែច្រើនឡើងថែមទៀតក្នុងពិធីប្រារព្ធទិវាផ្តល់ឈាមពិភពលោកនៅថ្ងៃអង្គារ៍នេះ។ ព្រឹត្តិការណ៍នេះបានធ្វើឡើងក្រោមប្រធានបទ«ការផ្តល់ឈាមកាន់តែច្រើនជួយជីវិតមនុស្សកាន់តែច្រើន» ក្រោមអធិបតីភាពរបស់លោក ម៉ម ប៊ុនហេង រដ្ឋមន្ត្រីក្រសួងសុខាភិបាលនិងបានចូលរួមដោយមន្ត្រីសុខាភិបាល មន្ត្រីស្ថានទូតបរទេសប្រចាំនៅកម្ពុជាមន្ត្រីអង្គការក្រៅរដ្ឋាភិបាលនិងសិស្សនិស្សិតប្រមាណ៥០០នាក់។ លោករដ្ឋមន្ត្រីក្រសួងសុខាភិបាល ម៉ម ប៊ុនហេង បានថ្លែងនៅក្នុងទិវាផ្តល់ឈាមពិភពលោកនេះថា លោក សូមអំពាវនាវដល់សាធារណជនឱ្យផ្តល់ឈាមកាន់តែច្រើនឡើងថែមទៀត ខណៈដែលឈាមមានសារៈសំខាន់ណាស់សម្រាប់ជួយសង្គ្រោះជីវិតមនុស្សជាច្រើននាក់ដែលត្រូវការឈាមនេះ។ លោកម៉ម ប៊ុនហេង បានបន្តថា ការផ្តល់ឈាមនឹងមិនធ្វើឱ្យខូចសុខភាពរបស់លោកអ្នកទេ ប៉ុន្តែវានឹងជួយសង្គ្រោះអាយុជីវិតរបស់អ្នកជំងឺដែលត្រូវការឈាមជាបន្ទាន់។ លោកម៉ម ប៊ុនហេង បានបញ្ជាក់ថាការកើនឡើងនៃតម្រូវការឈាមអាចមានចំនួនកើនឡើងជាបណ្តើរៗថែមទៀត ដោយសារការរីកចម្រើននៃសេវាព្យាបាលសាធារណៈ និងឯកជន។ «មជ្ឈមណ្ឌលជាតិផ្តល់ឈាមត្រូវត្រួតពិនិត្យមើលឡើងវិញនូវយុទ្ធសាស្ត្ររបស់ខ្លួនដើម្បីបង្កើនអំណោយឈាមស្ម័គ្រចិត្តទាំងនៅថ្នាក់ជាតិនិងថ្នាក់ក្រោមជាតិ»។ លោកហាក់ គឹមឆេង នាយកមជ្ឈមណ្ឌលជាតិផ្តល់ឈាម បានថ្លែងថា មនុស្សបីនាក់ក្នុងចំណោម១០០នាក់ផ្តល់ឈាមនៅក្នុងប្រទេសកម្ពុជា។ វានៅមានចំនួនតិច បើប្រៀបធៀបនឹងបណ្តាប្រទេសអភិវឌ្ឍន៍នានា ដែលមានអត្រាអ្នកផ្តល់ដល់ប្រាំនាក់ក្នុងចំណោម១០០ នាក់។ ក្នុងឆ្នាំ២០១០ មជ្ឈមណ្ឌលជាតិផ្តល់ឈាមទទួលបានការផ្តល់ឈាមស្ម័គ្រចិត្តចំនួន៤០. ២៤៥ប្លោក កើនឡើង១២ភាគរយ ពីចំនួន៣៥.៨៩៥ប្លោកក្នុងឆ្នាំ២០០៩។ ឈាមចំនួន៥០ភាគរយបានប្រើប្រាស់នៅតាមមន្ទីរពេទ្យនានាក្នុងទីក្រុងភ្នំពេញនិង៥០ភាគរយទៀតបានប្រើប្រាស់នៅតាមមន្ទីរពេទ្យខេត្ត ស្រុកទូទាំងប្រទេស។ លោកជុំ ឯកសម្ភស បុគ្គលិកក្រុមហ៊ុនឯកជន បានថ្លែងថាលោកបានស្ម័គ្រចិត្តជួយបរិច្ចាគឈាមសម្រាប់ជួយសង្គ្រោះអាយុជីវិតរបស់អ្នកជំងឺ ហើយលោកបានផ្តល់ឈាមដល់មជ្ឈមណ្ឌលជាតិផ្តល់ឈាមចំនួន២៤លើកហើយ។ «ចំពោះខ្ញុំនៅតែបន្តផ្តល់ឈាមរបស់ខ្ញុំ ព្រោះខ្ញុំគិតថាតើថ្ងៃអនាគត តើនរណាត្រូវការខ្ញុំបន្តទៅទៀត វាអាចមានគ្រួសាររបស់ខ្ញុំ ខ្លួនខ្ញុំផ្ទាល់ ឱពុកម្តាយរបស់ខ្ញុំ អ្នកដទៃឬមិត្តភក្តិ។ អញ្ចឹង ការបរិច្ចាគឈាម របស់ខ្ញុំនៅតែបន្តរហូត លុះត្រាតែលទ្ធភាពមិនអាចផ្តល់ទៅបាន។ បញ្ហាសុខភាពរបស់ខ្ញុំអត់មានបញ្ហាចោទ ព្រោះលោកមើលរូបខ្ញុំបាទផ្ទាល់ទៅអត់មានបញ្ហាអ្វីទាំងអស់»។ លោក ម៉ឹង តារា បុគ្គលិកនៅមន្ទីរពេទ្យព្រះសីហនុមណ្ឌលនៃក្តីសង្ឃឹម បានថ្លែងថា លោកបានបរិច្ចាគ ឈាមនេះចំនួនបីឆ្នាំហើយ។ លោកបានបរិច្ចាគឈាមទៀងទាត់ជារៀងរាល់បីខែម្តងដល់មជ្ឈមណ្ឌលជាតិផ្តល់ឈាមនេះ។ «ខ្ញុំត្រូវតែបរិច្ចាគឈាមឱ្យអ្នកផ្សេងៗទៀត ដើម្បីឱ្យគេមានគំនិតចេះដឹងគុណចំពោះអ្នកបរិច្ចាកឈាមដូចខ្ញុំដែរ។ មជ្ឈមណ្ឌលជាតិផ្តល់ឈាមផ្តល់ឈាមរបស់ខ្ញុំជូនចំពោះអ្នករងគ្រោះផ្សេងៗទៀតហើយខ្ញុំសង្ឃឹម ថាអ្នករងគ្រោះទាំងឡាយដែលបានមានជីវិត គិតថា គេនឹងអាចក្លាយទៅជាអ្នកបរិច្ចាគឈាមដូចខ្ញុំដែរ»។ ក្នុងឆ្នាំមុន អំណោយឈាមទាំងនេះត្រូវបានពិនិត្យរកមើលប្រភេទជំងឺចំនួនបួន គឺមេរោគអេដស៍ មេរោគថ្លើម មេរោគកាមរោគ និងមេរោគគ្រុនចាញ់។ លោក ហាក់ គឹមឆេង នាយកមជ្ឈមណ្ឌលជាតិផ្តល់ឈាម បានថ្លែងថាក្នុងឆ្នាំមុន អំណោយឈាមចំនួនប្រាំបួនភាគរយត្រូវបានរកឃើញប្រភេទមេរោគទាំងនេះ និង បានបំផ្លាញចោល៕